《不羁行赠吴客》
明代·释宗泐

倜傥不偶世，落魄江海游。虽来京国久，不谒公与侯。

仙人五城高，彩云十二楼。天街看明月，一身风露秋。

翩然下扬子，棹歌发吴讴。太湖三万顷，凫雁中沉浮。

且作拍浪儿，赤脚坐船头。笑指阖闾墓，千古成荒丘。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。